
Fondul Național de Garantare a Creditelor pentru Întreprinderile Mici și Mijlocii: 
finanțare garantată pentru carburant și transport
Fondul Național de Garantare a Creditelor pentru Întreprinderile Mici și Mijlocii (FNGCIMM) pregătește lansarea Garanției MOBIL IMM, un produs de garantare din surse proprii destinat facilitării accesului IMM-urilor la finanțarea capitalului de lucru necesar acoperirii cheltuielilor de transport și carburant.

Prin Garanția MOBIL IMM se dorește oferirea către mediul de afaceri a unui instrument financiar construit în jurul unei nevoi concrete și recurente. 
În acest scop FNGCIMM va facilita accesul IMM-urilor la capital de lucru și va sprijini partenerii financiari în dezvoltarea unor soluții rapide și eficiente de finanțare pentru economie.

Noua schemă de garantare va avea următoarele caracteristici:

• garanție de până la 80% din valoarea finanțării;

• credite de până la 1.000.000 de lei;

• perioadă de garantare de 36 de luni;

• zero comision de garantare în primele 6 luni;

• comision de garantare de 2,65% pentru perioada rămasă de garantare;

• eliminarea garanțiilor suplimentare pentru finanțările de sub 600.000 lei;

• termen estimat de aprobare: 24 de ore de la depunerea documentației complete.

Produsul va fi disponibil pentru IMM-urile eligibile din toate domeniile de activitate care utilizează finanțarea pentru acoperirea cheltuielilor de transport, inclusiv pentru achiziția de carburant pe bază de facturi sau carduri de flotă.

Pentru implementarea noului produs, FNGCIMM a demarat procedurile de încheiere a convențiilor de garantare cu instituțiile de credit și invită băncile interesate să devină partenere în acest demers.

Informații suplimentare se pot obține la email: comercial@fngcimm.ro 
C.C. / C.C.

